আরজি কর মামলা থেকে সরে দাঁড়ালেন বিচারপতি ঘোষ

কলকাতা: আরজি করের (RG Kar case) ধর্ষণ ও খুনের মামলার নতুন করে তদন্ত এবং তদন্তে নজরদারির আবেদনের এবার শুনানির সম্ভাবনা বিচারপতি দেবাংশু বসাকের ডিভিশন বেঞ্চে। এই মামলা থেকে সরে দাঁড়ালেন কলকাতা হাইকোর্টের (Calcutta High Court) বিচারপতি তীর্থঙ্কর ঘোষ (Justice Tirthankar Ghosh)। বৃহস্পতিবার এই সিদ্ধান্তের কথা জানিয়েছেন তিনি। বিচারপতি ঘোষ সরে দাঁড়ানোয় মামলা ফিরে গেল প্রধান বিচারপতির কাছে।

বিচারপতি তীর্থঙ্কর ঘোষের সিঙ্গেল বেঞ্চ তাঁর এজলাসে দায়ের মৃতের পরিবারের পুনরায় তদন্তের নতুন আবেদনের নথি প্রধান বিচারপতির কাছে পাঠিয়ে দেন। বিচারপতি তীর্থঙ্কর ঘোষের মন্তব্য, যেহেতু ইতিমধ্যে সিবিআই এবং সাজাপ্রাপ্ত নতুন মামলা দায়ের করেছে হাইকোর্টে ও একটি ডিভিশন বেঞ্চে সেই মামলার শুনানি চলছে। তাই সিঙ্গেল বেঞ্চ এই মামলা না শুনে ডিভিশন বেঞ্চে শুনানি হওয়া উচিত। এতএব আরজি কর সংক্রান্ত একটি মামলা থেকে সরে দাঁড়ালেন হাই কোর্টের বিচারপতি তীর্থঙ্কর ঘোষ।

আরও পড়ুন:TMCP-র ছাত্রপরিষদের প্রতিষ্ঠা দিবসেই পরীক্ষা কলকাতা বিশ্ববিদ্যালয়ের,ছাত্রছাত্রীদের জন্য চালু হেল্পলাইন নম্বর

উল্লেখযোগ্য, ২০২৪ সালের ৯ আগস্ট আর জি করে ধর্ষণ ও খুন হন কর্তব্যরত এক তরুণী চিকিৎসক। তাঁর মৃত্যুতে উত্তাল হয়ে ওঠে বাংলা। সঞ্জয় রায় নামে এক সিভিক ভলান্টিয়ারকে গ্রেফতার করে কলকাতা পুলিশ। পরবর্তীতে তদন্তভার পায় সিবিআই। আরজি কর কাণ্ডে তদন্তের গাফিলতি ও অভিযোগ নিয়ে হাইকোর্টে একাধিক মামলা হয়েছে। সিবিআই এই মামলার তদন্ত হাতে নেওয়ার পর থেকে নতুন প্রমাণ উঠে এসেছে বলে দাবি পরিবারের। তাদের যুক্তি, মামলাটি অত্যন্ত সংবেদনশীল। প্রসঙ্গত, এই ইস্যুতে দায়ের ওই দুটি মামলা এখন বিচারপতি বসাকের ডিভিশন বেঞ্চে বিচারাধীন। বিচারপতি তীর্থঙ্কর ঘোষের এজলাসে নতুন করে তদন্তের দাবিতে পরিবারের মামলা দায়ের হয়েছিল গত বছর ডিসেম্বর মাসে।