SIR-এ তৃতীয় লিঙ্গের নাম তোলা নিয়ে মামলা, কী জানাল হাইকোর্ট?

কলকাতা: বৃহস্পতিবার বাংলায় শেষ হয়েছে ভোটার তালিকার নিবিড় সংশোধন প্রক্রিয়া বা এসআইআর (SIR)-এর জন্য ফর্ম পূরণ, জমা ও আপলোডের প্রক্রিয়া। আগামী ১৬ ডিসেম্বর প্রকাশিত হবে খসড়া তালিকা। এই আবহে নির্বাচন কমিশনের (Election Commission) এই কর্মকাণ্ড নিয়ে দায়ের হল নতুন মামলা। ভোটার তালিকায় তৃতীয় লিঙ্গের নাম তোলা নিয়ে আদালতের দ্বারস্থ হওয়া আবেদনকারীকে ফেরাল কলকাতা হাইকোর্ট (Calcutta High Court)।

এসআইআর প্রক্রিয়ায় তৃতীয় লিঙের মানুষদের নাম সঠিকভাবে অন্তর্ভুক্তি হচ্ছে না – এই আবেদন নিয়ে কলকাতা হাইকোর্টে জনস্বার্থ মামলা দায়েরের অনুমতি চাওয়া হয়। তবে সেই মামলা গ্রহণ করেনি রাজ্যের সর্বোচ্চ আদালত। এই মামলা ফিরিয়ে দেয় ভারপ্রাপ্ত প্রধান বিচারপতি সুজয় পাল ও বিচারপতি পার্থসারথি সেনের ডিভিশন বেঞ্চ।

আরও পড়ুন: ‘কোভিড যদি আবার ফেরত না আসে…’ চিংড়িহাটা মেট্রো মামলায় মন্তব্য আদালতের

মামলা ফিরিয়ে দেওয়ার কারণ ব্যাখ্যা করে ভারপ্রাপ্ত প্রধান বিচারপতি বলেন, “সুপ্রিম কোর্টের নির্দেশ রয়েছে এসআইআর সংক্রান্ত কোনও মামলা হাইকোর্ট গ্রহণ করতে পারবে না। আবেদনকারীদের পরামর্শ দিচ্ছি, আপনারা এই বিষয়টি নিয়ে সুপ্রিম কোর্টে আবেদন জানান।”

এদিকে বৃহস্পতিবার বাংলায় এসআইআর (SIR)-এর জন্য ফর্ম পূরণ, জমা ও আপলোডের প্রক্রিয়া শেষ হওয়ার পর নির্বাচন কমিশন সূত্রে জানা গিয়েছে, ৫৮ লক্ষের মধ্যে ২৪ লক্ষ ১৮ হাজার ৬৯৯ জন মৃত ভোটার রয়েছেন। স্থানান্তরিত হয়েছেন ১৯ লক্ষ ৯৩ হাজার ৮৭ জন। আর নিখোঁজ প্রায় ১২ লক্ষ ১৪৬২ জন। এবার ডুপ্লিকেট ভোটার হল ১ লক্ষ ৩৭ হাজার ৪৭৫ জন। আর অন্যান্য কারণে বাদ পড়তে পারেন ৫৭ হাজার ৫০৯ জন।