প্রকাশিত জয়েন্টের ফল, মেধাতালিকায় জয়জয়কার কলকাতার

কলকাতা: মেধাতালিকায় কলকাতার জয়জয়কার। প্রথম দশে ৫ জনই কলকাতার। সুপ্রিম কোর্টের (Supreme Court) নির্দেশের পরেই ফলাফল প্রকাশ করল জয়েন্ট এন্ট্রান্স এগজামিনেশন বোর্ড (Joint Entrance Examination)। জানা গিয়েছে, এবছর প্রথম হয়েছে ডন বস্কো স্কুলের অনিরুদ্ধ চক্রবর্তী, দ্বিতীয় হয়েছে কল্যাণী সেন্ট্রাল মডেল স্কুলের সাম্যজ্যোতি বিশ্বাস, তৃতীয় হয়েছে দিল্লি পাবলিক স্কুলের দিশান্ত বসু।

জানা গিয়েছে, এবছর মেধাতালিকায় রাজ্য বোর্ডের তুলনায় এগিয়ে দিল্লি বোর্ড। প্রথম দশের মধ্যে ৭ জনই দিল্লি বোর্ডের পড়ুয়া।

আরও পড়ুন: জয়েন্টের ফলপ্রকাশ নিয়ে কাটল জটিলতা

কথা ছিল ৭ আগস্ট ফলপ্রকাশের। তবে ওসিবি শংসাপত্র সংক্রান্ত আইনি জটিলতার কারণে জয়েন্টের ফলপ্রকাশ স্থগিত হয়ে গিয়েছিল। কলকাতা হাইকোর্টের বিচারপতি কৌশিক চন্দ জানান, ২০১০ সালে আগের শংসাপত্রকে মান্যতা দিতে হবে। তৈরি হবে নতুন মেধাতালিকা। এই নির্দেশকে চ্যালেঞ্জ করে সুপ্রিম কোর্টে যায় রাজ্য। এদিন সিঙ্গেল বেঞ্চের রায়ের উপর স্থগিতাদেশ দিয়েছে সুপ্রিম কোর্ট। প্রসঙ্গত, গত ২৭ এপ্রিল জয়েন্ট এন্ট্রান্স পরীক্ষা অনুষ্ঠিত হয়েছিল। কিন্তু এখনও ফলাফল প্রকাশ না হওয়ায় ভবিষ্যৎ নিয়ে দুশ্চিন্তায় ভুগছে বহু পড়ুয়া।