ভালো চাকরির খোঁজ কর্মীর প্রাথমিক অধিকার: কলকাতা হাইকোর্ট

ওয়েব ডেস্ক: ভালো সুযোগ বা বেতনের আশায় প্রতিদ্বন্দ্বী সংস্থার কাছেও চাকরির (Job) খোঁজ করা কোনো নৈতিক অপরাধ নয়—এমনই অভিমত জানাল কলকাতা হাইকোর্ট (Calcutta High Court)। বিচারপতি শম্পা দত্ত পাল বলেন, “ভালো চাকরির খোঁজ করা প্রতিটি কর্মীর প্রাথমিক অধিকার। এর সঙ্গে সততা, নিষ্ঠা বা নৈতিক অবক্ষয়ের কোনো সম্পর্ক নেই।”

এক ডাইইলেকট্রিক ফিল্ম উৎপাদনকারী সংস্থার টেকনিশিয়ান পদে কর্মরত এক কর্মীকে অভিযোগ ওঠে, তিনি প্রতিদ্বন্দ্বী সংস্থার সঙ্গে যোগাযোগ করে নতুন কোম্পানি গঠনের চেষ্টা করছেন। সংস্থার দাবি, এর ফলে গোপন রেসিপি ও প্রযুক্তি ফাঁস হওয়ার ঝুঁকি ছিল। এই অভিযোগে ২০২২ সালের জুলাই মাসে ওই কর্মীকে কারণ দেখানোর নোটিস দিয়ে বরখাস্ত করা হয়।

আরও পড়ুন: গ্রামে সই করে বিবাহ-বিচ্ছেদের আইনি বৈধতা নিয়ে বড় রায় হাইকোর্টের

কর্মীকে বরখাস্তের পাশাপাশি অসদাচরণের অভিযোগে তাঁর গ্র্যাচুইটি অর্থও বাতিল করা হয়। তবে কন্ট্রোলিং অথরিটি ২০২৪ সালের ৯ ফেব্রুয়ারি ওই কর্মীর পক্ষে রায় দিয়ে গ্র্যাচুইটি মেটানোর নির্দেশ দেন। পরে আপিলেট অথরিটিতেও একই সিদ্ধান্ত বহাল থাকে। অবশেষে কোম্পানি হাইকোর্টে আবেদন জানালেও আদালত নিম্ন আদালতের নির্দেশই বহাল রাখে।

হাইকোর্টের মতে, প্রতিযোগী প্রতিষ্ঠানে ভালো চাকরির খোঁজ নেওয়া স্বাভাবিক এবং কর্মীর অধিকার। সেই ভিত্তিতে বরখাস্ত বা গ্র্যাচুইটি আটকে দেওয়া অন্যায়। আদালত স্পষ্ট জানায়, ভালো ভবিষ্যতের স্বার্থে অন্য চাকরির সন্ধান করা কোনোভাবেই অসদাচরণ নয়।