পুজো অনুদান মামলা নিয়ে কী জানাল কলকাতা হাইকোর্ট?

কলকাতা: দুর্গাপুজোয় (Durga Puja 2025) সরকারি অনুদান খরচের হিসাব নিয়ে ফের প্রশ্ন তুলল কলকাতা হাইকোর্ট (Calcutta High Court)। সোমবার বিচারপতি সুজয় পালের ডিভিশন বেঞ্চ নির্দেশ দিয়েছে, ২০২৪ সাল পর্যন্ত কোন কোন ক্লাব খরচের হিসাব জমা দিয়েছে এবং কারা তা করেনি, তার পূর্ণাঙ্গ তথ্য রাজ্য সরকারকে হলফনামা আকারে পেশ করতে হবে। আদালত এই কাজের জন্য রাজ্যকে ৪৮ ঘণ্টার সময়সীমা বেঁধে দিয়েছে।

আদালতের পর্যবেক্ষণ যেসব ক্লাব অনুদান পেয়েও হিসাব দিচ্ছে না, তাদের অনুদান বন্ধ করার বিষয়ে ভাবা প্রয়োজন। আদালত স্পষ্ট জানায়, আগের নির্দেশ অনুযায়ী খরচের হিসাব জমা দেওয়ার কথা ছিল, কিন্তু সেই নির্দেশ মানা হয়নি। রাজ্যের তরফে অ্যাডভোকেট জেনারেল যুক্তি দেখান, অনুদান দেওয়া নিয়ে আদালতের কোনও আপত্তি নেই, তাই পুজোর পরে শুনানি হোক। কিন্তু বিচারপতি পাল সেই প্রস্তাবে আপত্তি জানান। তাঁর মন্তব্য—“পুজোর পর আর এই মামলার গুরুত্ব কী? অভিযোগই হচ্ছে যে হিসাব দেওয়া হচ্ছে না। তাই পদক্ষেপ পুজোর আগেই করতে হবে।”

আরও পড়ুন: মঙ্গলবার পূর্ব বর্ধমান সফরে মুখ্যমন্ত্রী

আদালত নির্দেশ দিয়েছে, রাজ্য সরকার হলফনামায় জানাবে, কোন ক্লাব হিসাব দিয়েছে, আর কোনটি দেয়নি। পাশাপাশি যেসব ক্লাব হিসাব জমা দেয়নি, তাদের বিরুদ্ধে কী ব্যবস্থা নেওয়া হয়েছে তাও বিস্তারিত জানাতে হবে। আগামী বুধবার ফের এই মামলার শুনানি হবে।

প্রসঙ্গত, এ বছর রাজ্যের প্রতিটি দুর্গাপুজো কমিটিকে ১ লক্ষ ১০ হাজার টাকা অনুদান দেওয়ার ঘোষণা করেছে সরকার। এর পাশাপাশি বিদ্যুতের বিলে ৮০ শতাংশ ছাড়, ফায়ার লাইসেন্স-সহ বিভিন্ন অনুমতির ক্ষেত্রে সরকারি ফি মকুবের সুবিধাও দেওয়া হচ্ছে। উল্লেখ্য, প্রথমদিকে পুজো অনুদান ছিল ২৫ হাজার টাকা, যা ধাপে ধাপে বাড়তে বাড়তে বর্তমান অঙ্কে পৌঁছেছে।