রুজিরা মামলায় সংবাদমাধ্যমের স্বাধীনতায় হস্তক্ষেপ করবে না আদালত

ওয়েব ডেস্ক: অভিষেক বন্দ্যোপাধ্যায়ের (Abhishek Banerjee) স্ত্রী রুজিরা বন্দোপাধ্যায়ের (Rujira Banerjee) বিরুদ্ধে সংবাদমাধ্যমে কুরুচিকর মন্তব্য প্রকাশের অভিযোগে দায়ের হওয়া মামলায় গুরুত্বপূর্ণ মন্তব্য করল কলকাতা হাইকোর্ট (Calcutta High Court)। এই মামলার শুনানিতে মঙ্গলবার বিচারপতি রাজশেখর মান্থার ডিভিশন বেঞ্চ জানায়, সংবাদমাধ্যমের স্বাধীনতায় আদালত হস্তক্ষেপ করতে পারে না। এই মামলার চূড়ান্ত শুনানি সিঙ্গেল বেঞ্চের সামনেই হবে।

ডিভিশন বেঞ্চ স্পষ্ট জানিয়ে দিয়েছে, কোনও অন্তর্বর্তীকালীন নির্দেশ আজীবন কার্যকর থাকতে পারে না। এর একটি নির্দিষ্ট সময়সীমা থাকা আবশ্যক। পর্যবেক্ষণে বিচারপতি মান্থা প্রশ্ন তোলেন—”একটি অন্তর্বর্তীকালীন নির্দেশ কীভাবে অনির্দিষ্টকালের জন্য ঝুলে থাকতে পারে?”

আরও পড়ুন: পুজোর অনুদান মামলায় এবার নয়া নির্দেশিকা হাইকোর্টের, কোন শর্তে মিলবে অনুদান?

এদিকে বিকাশ রঞ্জন ভট্টাচার্য, মামলার পক্ষ থেকে আদালতে জানান যে, ১৯ জুন ২০২৪-এ কো-অর্ডিনেট বেঞ্চ থেকে এই অন্তর্বর্তী নির্দেশ জারি হয়েছিল। সুপ্রিম কোর্টও একাধিকবার বলেছে, আমরা সংবাদমাধ্যমের স্বাধীনতায় হস্তক্ষেপ করতে পারি না। তিনি আরও উল্লেখ করেন, একজন নাগরিকের নাগরিকত্ব নিয়ে প্রশ্ন তুলে সংবাদমাধ্যমে খবর প্রকাশিত হয়েছিল। সেই প্রসঙ্গেই অন্তর্বর্তী নির্দেশ আনা হয়। অথচ সংশ্লিষ্ট ব্যক্তি একজন প্রভাবশালী রাজনৈতিক নেতার স্ত্রী।

এদিকে রাজ্যের পক্ষ থেকে জানানো হয়, ৭ মার্চ ২০২৪-এ সংবাদমাধ্যমের স্বাধীনতা ঘিরেই অন্তর্বর্তী নির্দেশ জারি হয়েছিল। দুই পক্ষের মতামত শুনে বিচারপতি মান্থা এদিন পর্যবেক্ষণ করেন, “প্রিন্ট ও ইলেকট্রনিক মিডিয়া ইতিমধ্যেই প্রেস কাউন্সিল অফ ইন্ডিয়ার নির্দেশিকা অনুযায়ী চলে। তদন্ত সংস্থা যেসব প্রকাশিত তথ্য ব্যবহার করেছে, সেগুলির ভিত্তিতে সংবাদমাধ্যমকে আক্রমণ করা যায় না। আদালতও এই ক্ষেত্রে হস্তক্ষেপ করতে চায় না।”

ডিভিশন বেঞ্চ জানিয়েছে, ১৭ অক্টোবর ২০২৩-এর অর্ডার আগামী ১৫ নভেম্বর ২০২৫ পর্যন্ত বহাল থাকবে। এর মধ্যে এই মামলার চূড়ান্ত শুনানি করতে হবে বিচারপতি সব্যসাচী ভট্টাচার্যের সিঙ্গেল বেঞ্চে।