‘জতুগৃহ’ আনন্দপুরে জারি মৃত্যুমিছিল! প্রতিবাদে পথে নামলেন শুভেন্দু

কলকাতা: আনন্দপুরের নাজিরাবাদ অগ্নিকাণ্ডের (Anandapur Fire) তদন্তে গতি বাড়াল পুলিশ। গ্রেফতার করা হয়েছে আরও দু’জনকে। বৃহস্পতিবার গভীর রাতে নরেন্দ্রপুর এলাকা থেকে ম্যানেজার মনোরঞ্জন সিট এবং ডেপুটি ম্যানেজার রাজা চক্রবর্তীকে পাকড়াও করে পুলিশ। এর ফলে এই ঘটনায় মোট গ্রেফতারের সংখ্যা বেড়ে দাঁড়াল তিন। এর আগে ডেকরেটার্স সংস্থার মালিক গঙ্গাধর দাসকে গ্রেফতার করেছিল পুলিশ। ধৃত দু’জনকে আজ বারুইপুর মহকুমা আদালতে পেশ করা হবে।

এদিকে আজই এই ঘটনার প্রতিবাদে পথে নেমেছে বিজেপি (BJP)। কলকাতা হাইকোর্টের (Calcutta High Court) অনুমতিসাপেক্ষ এই প্রতিবাদ মিছিল ও ডেপুটেশনের কর্মসূচিতে উপস্থিত বিরোধী দলনেতা শুভেন্দু অধিকারী (Suvendu Adhikari)। সকাল ১১টায় ঢালাই ব্রিজে জমায়েত হয়, সেখান থেকে মিছিল করে কামালগাজি মোড় হয়ে থানায় ডেপুটেশন দেওয়া হবে। আদালতের নির্দেশ, নরেন্দ্রপুর থানার ২০০ মিটার আগে পর্যন্ত মিছিল করে যেতে পারবেন বিজেপির নেতা-কর্মীরা। তারপর, ৫ জনের প্রতিনিধিদল থানায় ডেপুটেশন জমা দিতে পারবেন।

আরও পড়ুন: আনন্দপুরে উপস্থিত রাজ্যপাল

রবিবার রাতের ভয়াবহ অগ্নিকাণ্ডের পর সময় যত এগোচ্ছে, ততই দীর্ঘ হচ্ছে মৃত্যুর মিছিল। বৃহস্পতিবার সারাদিনে ধ্বংসস্তূপ সরানোর সময় উদ্ধার হয়েছে আরও চারটি দগ্ধ দেহ। ফলে মৃতের সংখ্যা বেড়ে দাঁড়িয়েছে ২৫। বুধবার রাত পর্যন্ত মৃতের সংখ্যা ছিল ২১। উদ্ধার হওয়া দেহাবশেষ এতটাই পুড়ে গিয়েছে যে শনাক্ত করা কার্যত অসম্ভব হয়ে পড়েছে।

ইতিমধ্যেই ১৬ জনের দেহ ডিএনএ পরীক্ষার জন্য পাঠানো হয়েছে। নিখোঁজদের নিকটাত্মীয়দের থেকে ৩২টি ডিএনএ নমুনা সংগ্রহ করা হয়েছে, যা স্টেট ফরেনসিক প্যাথলজি উইং ম্যাপিং করছে। ২৫ জনের মধ্যে এখনও পর্যন্ত মাত্র একটি প্রায় পূর্ণাঙ্গ দেহ উদ্ধার সম্ভব হয়েছে। প্রাথমিকভাবে তাঁকে মোমো প্রস্তুতকারী সংস্থার কর্মী বলে অনুমান করা হলেও, নিশ্চিত পরিচয়ের জন্য সেই দেহও ডিএনএ পরীক্ষার জন্য পাঠানো হয়েছে।