নিজেকে অপরাধী প্রমাণ করতে নথি পেশের নির্দেশ বাতিল হাইকোর্টে

কলকাতা: নিজেকে অপরাধী প্রমাণ করতে নথি পেশের নির্দেশ বাতিল কোর্টে। তার বিরুদ্ধে প্রমাণ হিসেবে ব্যবহৃত হতে পারে, এমন নথি বা তথ্য পেশ করার জন্য অভিযুক্তকেই সমন করা যায় না। রায় কলকাতা হাইকোর্টের (Calcutta High Court)।

অভিযুক্ত যাতে নিজের বিরুদ্ধেই আদালতকে তথ্য-প্রমাণ সরবরাহ করে এমন উদ্দেশ্যে আইনসভা ফৌজদারী আইনের ৯১ ধারা তৈরি করেনি। বহু রায়ে একথা উল্লেখিত হয়েছে। তা সত্ত্বেও নিম্ন আদালত অভিযুক্তকেই এমন নথি বা তথ্য পেশ করার জন্য সমন পাঠিয়েছে, যা আগামী দিনে অভিযুক্তের বিরুদ্ধে ব্যবহৃত হতে পারে। মন্তব্য বিচারপতি পার্থসারথি সেনের।

আরও পড়ুন: অযোগ্যপ্রার্থী কতজন জানিয়ে দিল সুপ্রিম কোর্ট

অভিযুক্তের বিরুদ্ধে দুটি অভিযোগ আনা হয়েছে। কিন্তু নিম্ন আদালতের নির্দেশের সঙ্গে যুক্ত নথি পর্যালোচনা করলে বোঝা যাচ্ছে, অভিযোগের স্বপক্ষে বা তা প্রমাণ করার জন্য উপযুক্ত কোন তথ্য প্রমাণ নেই। এই অবস্থায় এমন অভিযোগ অনুযায়ী কোন মামলাই হতে পারে না। অথচ তা সত্বেও সেই অভিযোগের ভিত্তিতে আবেদনকারীকে অভিযুক্ত করে সমন পাঠানো হয়েছে। সওয়াল আবেদনকারী রাম কিষান মিত্তালের আইনজীবীর।

যাবতীয় নথি পর্যবেক্ষণ করে কোন নথিপত্রের ভিত্তিতে নিম্ন আদালতে অভিযোগ আনা হয়েছিল, তার জবাব ও ব্যাখ্যা মেলেনি। এই অবস্থায় নিম্ন আদালত তার সমন জারি করার ক্ষমতা অনুযায়ী অভিযুক্তকে নিজের বিরুদ্ধেই তথ্য দাখিল করার নির্দেশ দিতে পারে না। অভিমত সহ নিম্ন আদালতের নির্দেশ খারিজ।