শুভেন্দু অধিকারীর রক্ষাকবচ প্রত্যাহার করে নিল কলকাতা হাইকোর্ট!

ওয়েব ডেস্ক : রাজ্যের বিরোধী দলনেতা শুভেন্দু অধিকারীর (Suvendu Adhikari) রক্ষাকবচ প্রত্যাহার করে নিল কলকাতা হাইকোর্ট (Calcutta High Court)। ফলে এখন তাঁর বিরুদ্ধে কোনও এফআইআর দায়ের করতে আর আদালতের অনুমতির প্রয়োজন পড়বে না। অন্যদিকে এদিন হাইকোর্টের তরফে শুভেন্দুর বিরুদ্ধে হওয়া ১৫টি মামলাও খারিজ করা হয়েছে।

সাল ২০২২। একাধিক মামলা হয়েছিল রাজ্যের বিরোধী দলনেতার বিরুদ্ধে। তা নিয়ে শুভেন্দু অধিকারীকে (Suvendu Adhikari) রক্ষাকবচ দিয়েছিল কলকাতা হাইকোর্ট (Calcutta High Court)। স্থগিতাদেশ দেওয়া হয়েছিল রাজ্য পুলিশের দায়ের করা ২৬টি মামলার উপরেও। পাশাপাশি আদালতের তরফে জানানো হয়েছিল, শুভেন্দুর বিরুদ্ধে কোনও মামলা করতে গেলে আদালতের অনুমতি নিতে হবে। এর পর বিরোধী দলনেতার বিরুদ্ধে একাধিক অভিযোগ উঠলেও, নিষেধাজ্ঞার কারণে মামলা করা যায়নি। তা নিয়ে আদালতের দ্বারস্থ হয়েছিল রাজ্য। শুক্রবার সেই মামলার রায় দিয়েছে আদালত।

আরও খবর : ছয় বিশ্ববিদ্যালয়ের হবু উপাচার্যদের রাজভবনে তলব রাজ্যপালের

এদিন বিচারপতি জয় সেনগুপ্ত জানান, ২০২২ সালে রক্ষাকবচ নিয়ে রাজ্যের বিরোধী দলনেতার বিরুদ্ধে যে রায় ছিল, তা ছিল আদালতের অন্তর্বর্তীকালীন নির্দেশ। তা অনির্দিষ্টকাল ধরে চলতে পারে না বলে জানিয়েছেন বিচারপতি। তার পরেই শুভেন্দুর রক্ষাকবচ প্রত্যাহার করে নেয় হাইকোর্ট।

পাশাপাশি রাজ্যের বিরোধী দলনেতার বিরুদ্ধে ১৫টি মামলাও খারিজ করে দেয় আদালত। তবে মানিকতলা সহ পাঁচটি মামলায় সিবিআই (CBI) এবং রাজ্যের যুগ্ম সিট গঠন করার নির্দেশ দেন বিচারপতি জয় সেনগুপ্ত। বিচারপতি জয়সেনগুপ্ত জানিয়েছেন, সিটে কেন্দ্রীয় তদন্তকারী সংস্থা ও রাজ্য পুলিশের সমান প্রতিনিধি থাকবে। অন্যদিকে, এই রক্ষাকবচ প্রত্যাহারের কারণে ২৬-এর নির্বাচনের আগে বেশ চাপে পড়তে পারেন শুভেন্দু। কারণ তাঁর বিরুদ্ধে একাধিক অভিযোগ নিয়ে এবার পদক্ষেপ শুরু করতে পারবে রাজ্য।